Планинският въздух е лек за астмата и алергията | Zdrave.to\nПланинският въздух е лек за астмата и алергията\nПравилното излагане на слънце стимулира щитовидната жлеза\n17.03.2016 12:13 0 коментара\nСтраната ни разполага с уникални условия за климатолечение. За това кои са подходящите райони, в които може да се повлияят положително дори сериозни хронични заболявания, и какво представлява климатотерапията разговаряме с д-р Георги Тодоров. Той специализира физикална и рехабилитационна медицина при проф. Троев във Военномедицинска академия-София.\n- Д-р Тодоров, какво представлява климатотерапията?\n- Медицинската биоклиматология изучава използването на климата за лечение и профилактика. При промяна на климатичните условия, на които сме свикнали, се предизвикват физиологични реакции на адаптация, закаляване и повишаване на защитно-приспособителните сили на организма. Климатотерапията предизивиква по-добро ниво на жизнената дейност, стимулира метаболизма, тонизира сетивата и повишава тонуса.\nПравени са проучвания как се отразява излагането на слънце и въздух, умереното двигателно натоварване и намалена плътност на кислорода. При хипертоници се намалява артериалното налягане, което води до редуциране на медикаментозната антихипертензивна терапия. Сърдечноболните повишават физическия си капацитет.\nОсновните лечебни климатични процедури са аеротерапия и хелиотерапия. На планина се прилагат също теренолечение и лечебна физкултура на открито. На климатичен курорт лечебната процедура за деня обикновено завършва с релаксация - сауна или хвойнова вана.\nАеротерапията е дозирано пребиваване на чист въздух. По този начин се предизвикват благоприятни промени в обменните процеси, нервната и ендокринната система, хормоните, кръвоносната система и др. При хипертонична болест, диабет и невроза се назначават подкомфортни условия на излагане на чист въздух. При хроничен нефрит и при възпаления на женските полови органи са подходящи комфортни условия за въздушни бани.\nХелиотерапията е комплексна слънчевa и въздушна процедура.\nПравилно излагане на ултравиолетова радиация предизвиква промяна на калциево-фосфорната обмяна,\nстимулира щитовидната жлеза,\nповишава активността на надбъбречните жлези. Освен това се подобрява кръвообращението, образува се витамин D в кожата, повишава се имунитетът и настроението, човек става по-трудоспособен.\n- Как най-безопасно да се правят слънчеви бани?\n- Най-добрите часове за хелиотерапия са между 9 и 11-12 ч. и привечер. Главата се пази от слънцето. Може човек да се разсъблече и да престои на сянка 30-40 минути преди слънчевата процедура, за да подготви тялото си. Добре е процедурите да се провеждат в легнало положение, краката да сочат слънцето.\nОколо един час преди процедурата пациентът да хапне нещо леко. Като правило слънчевите процедури завършват с къпане или някаква водна процедура.\nОриентировъчната схема за провеждане на слънцелечение е следната: излагат се на слънце последователно коремът, двете страни на тялото и гърба. Първия ден по 6-10 минути на всяка страна. В следващите дни дозировката се увеличава с по 5 минути и общо не бива да бъде повече от 1-2 часа. Един курс хелиотерапия включва обикновено 10-15 процедури и може да се повтори след 20-25 дни.\n- Какво представлява теренолечението?\n- Това е дозирано ходене по естествени природни терени. Движението става по пътеки с различен наклон. Най-леките са до 500 метра и наклон до 5 градуса, а най-натоварващите са от 3 до 5 км и наклон 15-20 градуса. По време на процедурата се включват релаксиращи и дихателни упражнения.\nРазработени са рехабилитационни програми и\nдвигателни режими за почти всички заболявания\nи възрасти, които са дозирани по време и степен на натоварване, а също и според конкретната метеорологична ситуация, сезона, района и надморската височина.\n- Какво да очакваме при климатолечение в преходно-планинската зона?\n- Преходно-планинската зона е от 800 до 1200 м надморска височина. Тя се използва с много добър ефект за лечебно-профилактични цели, защото условията са по-меки от тези в средно-планинската зона. Трябва само да се съобразим, че\nпрез лятото организмът може да прегрее, а това не трябва да се допуска\nВ зоната има отрицателни аеройони, които са с положителен ефект за организма. Планинският и преходно-планинският климат имат тонизиращо и закаляващо действие.\nКлиматолечение и климатотуризъм в преходно планинска зона може да се прави например в района на град Самоков. Там не е много горещо през лятото, а зимата е продължителна и времето е слънчево. Надморската височина е около 960 метра.\nРила спира бурните ветрове и снеговалежи. В близост са Боровец, Говедарци и Мальовица, където дори до април може да се карат ски. Самоков е подходящ за климатолечение при болести на сърдечносъдовата, дихателната, нервната и ендокринната система. В района има къщи за гости за профилактика при здрави хора, където могат\nда преодолеят последствията от стреса\nДо Самоков е Белчин баня, чиято минерална вода е подходяща за лечение на заболявания на опорно-двигателния апарат, на кожата, на стомашно-чревния тракт и гинекологични болести. Други климатокурорти в преходната зона са Велинград, Копривщица, Наречен.\n- Кои заболявания са показани за климатотерапия?\n- Това са хронични алергични заболявания, хроничен бронхит, бронхиална астма, силикоза, белодробна туберкулоза, ендокринни заболявания - диабет, Базедова болест, затлъстяване, неврози, неврастения, сърдечносъдови заболявания, хипертония, исхемична болест на сърцето, кожни страдания - невродермит, хронична уртикария, хронична екзема, псориазис, желязо-дефицитни анемии, състояния след прекарани инфекциозни заболявания, улцерозен колит в хроничен стадий.\nТрябва да спомена и контраиндикациите: болни в остър стадий на заболяването, хора, които не могат да се самообслужват, а също при кръвоизливи, злокачествени, инфекциозни, паразитни, венерически болести, тежки форми на диабет, тиреотоксикоза, бъбречна недостатъчност, чести астматични пристъпи, психични заболявания, напреднала сърдечна недостатъчност, чести стенокардии, тежки ритъмно-проводни нарушения. Що се отнася до патологичната бременност, тя е противопоказана през целия й срок, а също за бременни след 6-ия месец на нормална бременност.\nВ климатотерапията с голям успех може да се прилага холистичният (цялостен) подход в медицината, който е по-широк възглед за здравето, причините за болестта и индивидуалните й прояви. В този смисъл към лечението на болестта може да се включат и хомеопатични медикаменти. Човек се разглежда на три основни, взаимносвързани и влияещи си нива - физическо, умствено-емоционално и духовно, като всяко от тях има своя организация и енергийна структура.\nПрепоръката ми към хората е, когато решат да се възползват от методите на климатолечението, да се консултират с лекар специалист по физикална и рехабилитационна медицина, за да се избере най-подходящият климатокурорт за състоянието им.\nИзготвен е картографски атлас на България с балнеологично и физиолого-климатично райониране. Специална клинична част са курортите при сърдечносъдови заболявания, болести на опорно-двигателния апарат, чернодробно-жлъчни, бъбречно-урологични, на дихателната и на нервната система, хронични интоксикации с тежки метали, гинекологични, кожни заболявания.\n19.03.2018 2 5311


Кристина Стайкова 17 Юли 2017 284 видяна\nВаленсия е град в Испания, столица на автономна област Валенсия и третият по население град в Испания (след Мадрид и Барселона). Лятото е най-благоприятен за пътувания във Валенсия, града прелива от културни събития : концерти, изложби, карнавали, барове – обобщено мечтаната почивка за един млад човек отишъл, за да се весели. Цяло лято фиестите не спират и музиката звучи из целия град.\nДеветото издание на „На живо от покрива" предлага ексклузивни концерти в 11 испански града, като в случая на Валенсия е избрано заведение на брега на морето. „На живо от покрива на Валенсия" ще се проведе на терасата на Вело и Вентис от 25 юни до 26 август от 20 часа. Какво по-хубаво от магията на музиката на живо, докато гледате залеза и краката ви ровят из пясъка?\nЗа почитателите на джаза, които не са се наситили на изисканата мелодия на A to Jazz този уикенд в Южен парк II, ще имат извинение да се разходят до Валенсия за Jazz Panorama 2017. Фестивалът е три дни от 20 до 22 юли и ще се проведе в l'Auditori Torrent. Тази година хедлайнъри са Кендъс Спрингс, Мария Гаду, Хосе Луис Гутиерес и триото Харолд Лопез Нусса.\nНощта на фламенкото във Валенсия е едно преживяване, което ще ви накара да танцувате истинско и автентично фламенко, дори и само да сте чували за танца след няколко песни ще се вихрите под ритмите на музиката. От 4-ти април до 26-ти декември, всеки вторник в сърцето на града „Радио Сити" фламенкото оживява и се преоткрива към 22:30 часа.\nЗа любителите на изкуствата има и много галерии и изложби, сред които „Колекцията на Фондация „Банкаха" за Съвременното изкуство". Фондация Банкаха представя изложба на тема Съвременно изкуство в периода 1984 – 2010 г. Галериите и изложбите във Валенсия винаги са добър избор заради културното богатство на града. В Културния център Банкаха може да видите от 9 май до 29 септември едно събитие, което ще се проведе за първи път, а именно 14 чуждестранни артисти ще се обединят в името на изкуството и ще представят своите колекции на едно място.\nИзложбата на Диозайде /Dieuzaide/ във Валенския Етнологически Музей ще хвърли поглед върху Валенсия в годините 1951 - 1971 и ще покаже какво бъдеще са изградили за повече от 50 години. Фотографиите на френския артист ще са показани от 14 юни до 10 септември.


Sozopol: Април 2012\nСиньо от Созопол\nПубликувано от Sozopol в 22:38 ч. Няма коментари:\nЧетири археологически обекта в община Созопол получават средства за реставрация и консервация\nЧетири археологически обекта в община Созопол получават средства от държавата, обясни за Радио „Фокус” - Бургас археологът и директор на Регионалния исторически музей - Бургас Цоня Дражева. Правителството взе решение да отпусне 605 хиляди лева за 10 археологически обекта, които да бъдат проучени и да им бъде осигурена достъпна среда за туристите. В решението на МС е отбелязано, че средствата се превеждат в общините и те съгласно изискванията на Закона за културното наследство координират действията и осигуряват изпълнението на решението на МС. Първият обект в община Созопол е на нос Акин, една крепост при бившата Военната база на град Черноморец. „В самия град Созопол обектите са два – манастирът „Свети Николай”, за който са по-малко парите, защото са за допроучване, част от средствата са насочени и за аварийна консервация и реставрация. Другият обект са Крепостните стени. Средствата са за довършването на Крепостната стена, която е в обсега на площад „Хан Крум”, което да даде шанс за завършване и на пълната й консервация, реставрация и социализация, т.е. достъпната среда на паметника за посетителите”, обясни Дражева. Друг обект е свързан с укрепителната система на Созопол, нейната северна част. Там има една кула и частично запазена северна стена, също един макар и малък акцент, който ще завърши цялостното оформяне на крепостната стена. В община Приморско ще бъдат продължени археологическите проучвания на запазената част от укрепителната система на средновековната крепост Урдовиза. „Средствата за община Поморие са специално насочени за извършването на аварийна консервация и реставрация на Поморийската куполна гробница. Вероятно ще има допроучване или археологически проучвания на отделни елементи, които са свързани с необходимостта от аварийна консервация и реставрация”, посочи още Дражева. Следващият обект е бургаският квартал Сарафово за станалото емблематично антично и ранносредновековно селище и пристанище като тепърва ще се изяснява неговата големина, структура и т.н., т.е. ще бъдат извършени пълни археологически проучвания, допълни археологът.\nВ църквата „Св.Кирил и Методий” в Созопол се готвят усилено за храмовия празник на 11 май\nВ църквата „Св.Кирил и Методий” в Созопол се готвят усилено за храмовия празник, който тържествено ще бъде честван на 11 май, като литургията ще бъде водена от сливенския митрополит Йоаникий. Това съобщи за Агенция „Фокус” директорът на Националния исторически музей Божидар Димитров. След солиден ремонт през зимните месеци интериора на храма придоби старинния си облик. В момента се монтират иконите на иконостаса лично от художниците им Иван Бахчеванов (за т.н. царски ред) и Жельо Желев (апостолския ред). Иконите са дарени с лични средства от вицепремиера Симеон Дянков и директора на Националния исторически музей Божидар Димитров. В предверието на храма ще бъдат изложени в рамки оригиналите на паметното писмо и списъка с дарителите, положени в земята на 10.09.1900 г. при освещаването на храма и открити при ремонта преди два месеца.\nНа 11 май в храма ще бъдат пренесени и мощите на Св.Йоан Предтеча.\nПубликувано от Sozopol в 20:28 ч. Няма коментари:\nВ Созопол започна изграждането на Дневен център за деца\nКметът на община Созопол Панайот Рейзи и Ахмет Дургун, кметът на община Алпуллу, Турция представиха общ проект по Програмата за трансгранично сътрудничество България- Турция, съобщиха от пресцентъра на общината. Турските партньори по проекта пристигнаха специално за началото му. Той е на стойност 320 526 евро и с продължителност 18 месеца. Реализирането на проекта от страна на община Созопол включва саниране на сградата на здравната служба в гр. Черноморец и адаптиране на част от нея за Център за рехабилитация и социална интеграция на деца с увреждания. По проекта са предвидени176 530 евро за строително – ремонтни работи и още 51 729 евро за оборудване на центъра. Общинската сграда в Черноморец ще има външен асансьор, за да бъде центъра за рехабилитация достъпен за всички, които ще ползват услугите му. Дворът ще бъде благоустроен и озеленен и ще бъдат монтирани детски съоръжения. Според кмета на Черноморец Добри Добрев в двора се намира и рядък вид дърво, което е на 100 години. Той благодари на кметовете на двете общини за начинанието, което ще предоставя услуги и ще повиши качеството на живот на жителите и на двете общини.Капацитетът на Центъра за рехабилитация и социална интеграция на деца с увреждания в Черноморец ще има капацитет за 24 деца.\nИ двамата кметове Панайот Рейзи и Ахмет Дургун изразиха мнение ,че изпълнението на проекта ще създаде положително партньорско сътрудничество между общините и ще повиши на капацитета на местните власти за предоставяне на социални услуги на европейско ниво.\nПо трансграничен проект ще се изготвя стратегия за социални услуги в Община Созопол\nОбщина Созопол заедно с турска община работят по съвместен трансграничен проект в областта на социалната сфера. Това каза пред Радио Фокус Бургас зам.-кметът на община Созопол Петя Чапевова. По него в община Созопол ще се рехабилитира стара сграда на здравната служба в Черноморец и тя ще се превърне в дневен център за деца със специфични потребности. В турската община Аполо техният обреден дом ще се превърне в дневен център за възрастни хора. Паралелно с това ще се изготвя стратегия за социални услуги в двете общини. Зам-кметът посочи, че ремонтните дейности са започнали, но са в началото, а след лятото центровете ще бъдат открити. При откриването ще се представи изработената стратегия. Проектът е партньорски, но общата му стойност е 320 526 евро, а част от него в рамките на 170 хил. евро са за Созопол за ремонта на здравната сграда в Черноморец, а около 38 хил. евро е за турската страна като в тяхната част попада и оборудването на двете сгради. Водеща организация по проекта е организация „Деметра”, която е със сериозен опит в социалните грижи. Именно нейна ще е задачата да изготви проект на стратегия за социални услуги, а двете общини да си подготвят инфраструктурата.\nПубликувано от Sozopol в 13:29 ч. Няма коментари:\nДнес откриват "Флора Бургас"\nВ Бургас ще се открие Международно изложение за цветя, съобщиха от пресцентъра на общината. Днес, 25 април, от 16.00 часа в Приморски парк ще бъде открито тазгодишното ХХІХ Международно изложение за цветя „Флора“ Бургас 2012 г. До великденските празници участие са заявили 52 фирми, пет от които - международни. Седем от фирмите ще участват в цветното изложение за първа година. Сред тях са италианска и холандска.\nВ новата част на морската градина са засадени и нови 350 кедъра, тъй като 30% от растителността в такива зелени площи трябва да бъде иглолистна. Освен това в парка има и двойка катерици, които дори чакат поколение. Иглолистните дървета били много подходящи за тези животни.\nПрез това лято пътуващите към Южното Черноморие вече ще могат да преминават по пътния възел Бургас - Средец-Созопол.\nПубликувано от Sozopol в 15:24 ч. Няма коментари:\nАрхеологът Димитър Недев: Сцената върху античната ваза, открита край Созопол, е с добра стилистика, експресивност и много пикантерия\nДимитър Недев, директор на Археологически музей – Созопол, в интервю за Агенция „Фокус”, по повод откритите фрагменти от антична ваза с еротична сцена при разкопки в града.\nФокус: Г-н Недев, къде и кога е намерена вазата с еротичната сцена, за която разказва Божидар Димитров?\nДимитър Недев: Днес на разкопките на южната крепостна стена и манастира „Свети Никола”, при нисколежащите пластове, около тази пещ, за която доста писаха, която е правена тук на място. Вазата е от средата на 6 век пр. Хр. Тя не е ваза, а е фрагмент от нея, със запазена стена с декорация. Датира се средата на 6 в. пр. Хр. И е работа, най-вероятно, по първоначалния стилов анализ, на един от известните художници в стил Хекеура, това е източно гръцка керамика, която ние свързваме с първите заселници на Аполония. Предполагаме, че авторът е един от известните художници, работил в този стил, който се нарича Художникът на бягащия сатир. Той по-късно е наречен така, понеже тези художници са безименни, като иконописците. Двама са великите художници в този стил – Алтенбургският художник, рисувал по една ваза в Алтенбург, Германия и този, Художникът на бягащия сатир, с това изключително рядко произведение на архаичното изкуство от средата на 6 век пр.Хр. Картината включва 7 фигури, сцената е еротична, с една много добра стилистика, експресивност и с много пикантерия в нея. В същия този пласт излизат няколко чернофигурни съда и фрагменти, в границата на 470 – 450 г. пр.н.е. Пластът е много важен, защото е компактен, маркира ниското ниво, което определя нивото на полуострова, да речем от началото на 6 век пр.н.е., нататък. Дава много ценни сведения за икономиката на периода, за обичаите и точно тази вазичка казва нищо ново под слънцето. Най-вероятно вазата ще застане във фокуса на изследванията на тази източно гръцка керамика. Предполагам, че ще придобие съответната известност, защото е изключително рядко произведение на гръцката вазопис. Много е интересно, за сега, до колкото ми е известно, без аналог.\nФокус: За региона на Созопол какви сцени на рисунки по вази са най-характерни?\nДимитър Недев: Най-различни сцени. Има митологични, има битови сцени, в различни техники, но точно тази керамика е разпространена изключително и само в Аполония, в очертанията на този ареал, който наричаме Понтийска Тракия и то в западно черноморската й част. Тоест, тази керамика я няма в Несебър, във Варна, в другите големи полиси. Това е обяснимо, защото Аполония е най-древният град в България, с основаването на който, се свързва, разпространяването на градската култура по земите на древна Тракия. Това касае само съвременните очертания на територията на България.\nФокус: Рядка ли е самата сцена, за изкуството на Древна Гърция?\nДимитър Недев: Самата сцена е изключително рядка. Аз се занимавам с проблематиката и иконографията на тази източно гръцка керамика от доста години. Има еротични сцени, но никога толкова големи и толкова експресивни, от толкова добър художник. Ако трябва да говорим за детайли от такива сцени, те са няколко от това, което световната наука познава, като сюжети в този период. Фигурите по принцип са много редки, те се появяват след средата на 6 век. Това е керамика на бял фон, в така наречения килимен стил. Шансът и късметът днес беше донесен от проф. Божидар Димитров. Изключително рядка сцена, изключително рядък фрагмент, и не само той, той не е единствен. Той ще обогати изследванията за региона, за търговските контакти, за естетическите и художествени критерии на древните елини и Траки, които са населявали западната част на Черноморието.\nФокус: Как ще се впише находката в музея?\nДимитър Недев: Все още сме на терен. Това е един фрагмент от 2 части, не повече от 15-10 сантиметра, но е изключително рядък и като време, и като иконография, и като техника на рисуване и е много пикантен.\nФокус: Какви разкопки ще се извършват тази година в Созопол, на колко места?\nДимитър Недев: Това е много мащабна програма, която Божидар Димитров и българското правителство промотираха, за южното Черноморие. Проектът се нарича „Виа Понтика” и включва археологически обекти от най-южното Черноморие, да речем от района на Черноморец, до Обзор. Като, разбира се, в центъра на тези изследвания, тъй като в Созопол изследването вече почти 20 години не прекъсва, и в целия този проект за културен туризъм, наистина може би Созопол и Несебър са доста напреднали, така че цяла зима, като изключим особено студените периоди, вървят разкопките на манастира „Свети Николай” и южните крепостни стени, където е тази находка, и не само тя, а и няколко много интересни съда в чернофигурна техника от архаичния период на Аполония. Една пещ от началото на 5 век, която също е без аналог по нашите земи и дава много данни и за икономиката, и изобщо за изследването на античната керамика. Доста се заинтригуваха нашите френски колеги, които вече са тук и започват проучванията на реда „Света Марина”. Там вече втора година върви проектът за археологическия департамент на Екс ан прованс. Това е близо до Марсилия, една от старите столици на Франция. Прави се археологически кадастър на над 100 нови обекта. Те се нанасят по една модерна технология на терена. Още една интересна базилика, започват проучванията в съседния Черноморец, който като археологически потенциал не е по-малък, от този на Созопол. Там преди няколко години се намери, освен един много мощен праисторически пласт и пластове, свързани с тракийската култура и селищен живот, се намери дърво от епохата на Неолита, което все още подлежи на изследвания в няколко лаборатории на Западна Европа, така че разкопките в Черноморец ще бъдат в зоната на залива Вромос, където ще се проучва късноантична крепост. Може би, в другия, противоположния на Созопол остров – Червенка, или Чарганаз, както е известен в късното средновековие, с още един манастир „Свети Никола”, който е засвидетелстван в изворите. Проучванията на Некропола, на остров „Свети Иван”, на остров „Свети Кирик” и още едно място на северния бряг, в границите на архитектурно-историческия резерват Созопол. Няколко нови изложби, които очакват посетителите на града и така нататък.\nПубликувано от Sozopol в 23:32 ч. Няма коментари:\nДимитър Недев: Художникът на бягащия сатир е вероятният автор на откритите фрагменти от ваза с еротични рисунки в Созопол\nВ Древна Гърция има еротични сцени, но никога толкова големи и толкова експресивни, от толкова добър художник. Това коментира археологът Димитър Недев в интервю за Агенция „Фокус”, по повод откритите фрагменти от антична ваза, при разкопки в града.\nПо първоначален стилов анализ, творбата е на един от известните творци в Аполония - Художникът на бягащия сатир.\n„Картината включва 7 фигури, сцената е еротична, с една много добра стилистика, експресивност и с много пикантерия в нея”, каза Димитър Недев.\nПо думите му - тази находка ще обогати изследванията за региона, за търговските контакти, за естетическите и художествени критерии на древните елини и траки, които са населявали тази част на Черноморието.\nПубликувано от Sozopol в 23:00 ч. Няма коментари:\nПетя Чапевова: Община Созопол участва с филм и възстановки на местните традиции на форума „Културен туризъм"\nОбщина Созопол участва в международен форум, който събира изложители, представящи възможностите за културен туризъм на известни туристически дестинации. Форумът е тридневен, провежда се във Велико Търново и приключва днес. Това каза за Радио „Фокус” - Бургас зам.-кметът на община Созопол Петя Чапевова. Тя обясни, че това е деветото издание на Международния форум „Културен туризъм”-Велико Търново. „Това е едно специализирано изложение - форумът е специализиран, защото не е в традиционния смисъл туристическа борса. Този форум, освен самата борса, е съпътстван и от редица мероприятия, в това число и филмов фестивал. Община Созопол участва със свои късометражен филм, възстановки, които направи миналата година на местните традиции и обичаи. Миналата година участвахме за първи път, тъй като Созопол спечели първо място в „Чудесата на България” и тогава щандът ни беше предоставен по право. Тогава участвахме с филма за откриването на мощите на Св. Йоан Предтеча. Естествено имаме грамота от своето участие. Този път се надяваме освен грамота да е и нещо повече, но така или иначе това е един начин Созопол да представи наистина новите неща, които са открити”, посочи тя. „Тук се виждаме и с колеги от останалите общини и по този начин се привличат по-различна ниша туристи - нашите български туристи. Културният туризъм е възможен целогодишно и това е идеята на присъствието на община Созопол за разширяване на туризма извън летния сезон. Интересът е голям”, коментира тя.\nПубликувано от Sozopol в 21:24 ч. Няма коментари:\nГръцка рисувана ваза с еротична сцена бе открита днес при разкопки в Созопол, това съобщи за Агенция “Фокус” проф. Божидар Димитров, директор на Националния исторически музей. При разкопки, които се водят от октомври на крепостната стена в Созопол и манастир „Свети Николай Чудотворец” в началото на стария град днес, в най-долните пластове, останали от историята на Созопол от края на VІІ – средата на VІ в.пр.Хр., беше открита една от най-старите гръцки рисувани вази по българските земи. На тази ваза – за съжаление открита на няколко фрагмента – е представена доста силна еротична сцена. Няколко голи младежи, момчета и момичета, правят секс по нетрадиционен начин. По нашите земи за първи път излиза такава сцена – каза Божидар Димитров.\nЗапочна дълбоководното заустване на отпадни води\nПубликувано от Sozopol в 21:00 ч. Няма коментари:\nизточник: Maritime.bg – Спорт\nТуристическият сезон в Созопол ще бъде открит с изложба на минерали и богата илюминация\nС изложба на минерали и богата илюминация ще бъде открит летният туристически сезон в Созопол на 1 юни. Това каза за Радио „Фокус” - Бургас зам.-кметът на общината Петя Чапевова. Планиран е и концерт на Графа. Ще има и една много богата илюминация, както всяка година, както и съпътстваща изложба на минирали във връзка с балканския конгрес, която ще е през следващата 2013 година. Созопол активно се подготвя за новия летен сезон. В ход е почистването на улиците. "Както всяка година ще има откриване на летния сезон, като хубавото е, че през тази година ще успеем да подскажем какво ще се случи следващото лято – Форумът на минералозите. Така че това лято туристическият сезон освен хубава културна програма с една пищна заря ще бъде съпроводена и с изложба на минерали във фоайето на читалището. Надяваме се да започнат да идват и чуждестранните туристи този път по-отрано, защото времето започна много бързо да се оправя”, каза още тя. Като развит туризъм на територията на общината Чапевова посочи морския. „Освен морския летен, естествено и културният туризъм. На практика се завършват вече, готови са за посещение разкопките, които са до църквата „Св.св. Кирил и Методий”. Мисля, че ще бъде готова за това лято автентична аламана, чието изграждане започна. Тя ще бъде също една атракция за посетителите на града. Религиозният туризъм, естествено, мощите на Св. Йоан Предтеча, които в момента са в църквата „Св. Георги”. Предполагам, че лятото пак ще ги преместят в църквата „Св.св. Кирил и Методий”, тъй като е реставрирана - по-голяма и удобна за посетители, с един прекрасен златен купол и точно на входа на пристанището, там където идва основният туристопоток. Много са параклисите и манастирите, които могат да бъдат посетени и да се усети религиозният дух”, посочи още тя. Тази година в Киев имаше изключително голям интерес към детските лагери. Явно Созопол е добра дестинация за отдих на децата и този отдих те съчетават с фестивалите, другият ни вид туризъм - фестивалният, където имаме доста добри наложени традиции. Фестивалите, които провеждаме, където децата пеят, играят и същевременно отдъхват. Стремим се да търсим всякакви възможности като следващата ни стъпка е да подобряваме базата във връзка с конгресния туризъм. Леглова база имаме. Работим в насока зали, тъй като конгресният туризъм има своите специфични изисквания и възможности”, коментира зам.-кметът на Созопол.\nПубликувано от Sozopol в 17:28 ч. Няма коментари:\nПо-чисто море край Созопол това лято\nСозопол ще участва за втори път в международен форум, който събира изложители, представящи възможностите за културен туризъм на известни туристически дестинации, съобщиха от Община Созопол. Туристическата борса „Културен туризъм” се провежда днес във Велико Търново за девети пореден път. На нея традиционно се представят фирми, информационни центрове, неправителствени организации и културни институти от България и чужбина. „Целта на нашето участие във Великотърновската борса е да привлечем туристи и извън летния сезон”- заяви зам.-кметът Петя Чапевова, която е ръководител на екипа, представящ Созопол и възможностите му за културен и поклоннически туризъм. Община Созопол участва със самостоятелен щанд, на който ще бъдат предоставени рекламни материали, популяризиращи най-новите археологически открития, направени в курортния град. Има определени групи туристи, които посещават Созопол и извън сезона. Възможности за привличане на тези туристи дава туристическата борса „Културен туризъм – Велико Търново” и за това от общината ще участват в нея. Там потенциалните групи са нашите български туристи – женски дружества, дружества на пенсионерите, туристически дружества, чийто интерес е посещения именно извън сезона – каза Чапевова. „Много може да се види в Созопол – историческият ни музей, художествената ни галерия, които работят целогодишно, етнографската ни сбирка, където усилията ни са да я превърнем в етнографски музей, като там планираме да изложим прекрасна експозиция в двора. Освен това са достъпните и новооткритите археологически разкопки и обекти до църквата „Св. Св. Кирил и Методий”. Интерес представлява ранният християнския комплекс, който е до църквата „Свети Георги Победоносец”. В момента в тази църква са изложени за поклонение мощите на Св. Йоан Предтеча, а през лятото ги пренасяме в църквата „Св. Св. Кирил и Методий”, тъй като е по-голяма. Могат да бъдат видени и проучванията до художествената галерия на нос Скамний. Това са места, които могат за бъдат видени целогодишно и нашите усилия са насочени към привличането на туристи през цялата година - каза още зам.-кметът. Община Созопол ще вземе участие и във фестивала „На Източния бряг”, който се провежда в рамките на туристическата борса. Тази година Созопол ще бъде представен с филма „Магия от обичаи и традиции”, който показва артистични възстановки на бита и обичаите на жителите на града през различните епохи.\nПубликувано от Sozopol в 14:23 ч. Няма коментари:\nИАРА подписа договорът за Стратегия за развитие на Местна инициативна рибарска група Созопол - Приморско - Царево\nИАРА подписа договорът за Стратегия за развитие на Местна инициативна рибарска група Созопол - Приморско - Царево за периода 2011-2013 година, който е на обща стойност 7 021 586 лв. Изпълнението на договора е по приоритетна ос 4 "Устойчиво развитие на рибарските области” на Оперативна програма за развитие на сектор „Рибарство”. Това съобщиха от пресцентъра на община Созопол.\nОсновната цел на стратегията е да създаде стабилна основа за устойчиво развитие и подобряването на качеството на живота в рибарска област Созопол, Приморско, Царево. Това ще се осъществи като се стимулира сектор „Рибарство” и производството на аквакултури и се подпомогне развитието на процеси на взаимодействие и интегриране между различните икономически сектори за създаването на уникални местни марки продукти с висока добавена стойност.\nСтратегията за развитие на Местната инициативна рибарска група предвижда още подобряване на местните продукти, посредством интегриране на местните вериги за риболов - рибовъдство - преработка на риба и рибни продукти, така че да се създадат местни системи за производство на уникални екологично чисти продукти с висока добавена стойност. Предвижда се интегриране на територията с туристическия пазар, представен от крайбрежната туристическа система, посредством подход чрез вериги „територия за атракционен туризъм-морска курортна зона”.\nСтратегията на МИРГ Созопол – Приморско - Царево осигурява финансирането и на проекта за опазване на природните дадености и околната среда и развитието на екологичен туризъм и атракции. Специфичните цели, които са заложени в стратегията, са свързани с повишаване икономическия и социален просперитет на територията и създаване на добавена стойност към рибните и продукти на аквакултурата; по-чиста и приветлива крайбрежна околна среда и поддържане и развиване на заетост, чрез диверсификация и икономическо и социално преструктуриране на територията.\nЧаст от очакваните резултати от изпълнението на местната стратегия за развитие на рибарската област са: 45 успешно приключили проекти, 50 новосъздадени работни места, 7 нови туристически атракции, над 50 обучени в това число рибари, младежи и жени.\nФотографът Милена Маринчева: Антарктида все още е най-чистото място на Земята(VIDEO)\nЗа 20-ата българска експедиция до Антарктида Агенция „Фокус” разговаря с Милена Маринчева, фотограф на експедицията. Изложбата „Антарктида – чистата земя” ще бъде открита тази вечер от 18.30 часа в Националния природонаучния музей.\nФокус: Какво послание искате да отправите с изложбата „Антарктида – чистата земя”?\nМилена Маринчева: „Антарктида – чистата земя” беше избрана като тема на изложбата, тъй като Антарктида в момента, все още е единственото, най-чисто място на Земята и все още там не е стъпвал човешки крак, с изключение на този на учените, а учените са там с цел само изучаване на природата и дивия свят. Изложбата е свързана изцяло с дивия свят, с ледниците, с цветовете на Антарктида, с красотата на този континент и всъщност посланието е да запазим този континент все още чист, да остане такъв какъвто е бил.\nФокус: Има ли в България интерес към антарктическите експедиции?\nМилена Маринчева: През последната година интересът се засили, тъй като българската база на Антарктида, под ръководството на проф. Христо Пимпирев, е от национално значение. Ние сме част от 28-те държави, които принадлежат към антарктическия договор и когато този договор приключи, те ще имат думата при разпределението на ресурсите. Идеята на изложбата е всъщност да запознае хората с това, какво се случва на Антарктида, какво правят учените там. Там се реализират много проекти във връзка с климатичните промени и влиянието им върху животните. Тази година имаше 7 проекта, включително 4 с чуждестранно участие. За нас Антарктида трябва да стане една национална кауза.\nФокус: Трудно ли взехте решението да заминете с експедицията?\nМилена Маринчева: Не, за мен не беше трудно. Поканата дойде през ноември миналата година. Бях запозната с рисковете, разбира се. Аз се съгласих, защото за мен целта беше първо чрез фотографията да покажа Антарктида на хората в България и второ - правим един общ проект с колега оператор Емилиан Динов. Направихме три филма. Единият ще бъде излъчен по БНТ - „Дневниците на 20-ата юбилейна експедиция на Антарктида”, вторият филм е „Звукове и цветове от Антарктида” и третият е „Психология на малките общества”. Всъщност, това беше част от този голям проект, който направихме с колегата оператор и който стана възможен благодарение на проф. Христо Пимпирев и Българския антарктически институт.\nФокус: Каква е основната тема на тези филми и на какво се набляга в тях?\nМилена Маринчева: В юбилейната експедиция тази година за 20-и път до Антарктида успешно отидоха и се върнаха български учени, донесоха проби и успешно завършиха проекти. Всъщност идеята на „Дневниците” е да покаже какво правят там учените и какво са правили от ноември до март. В „Психология на малките общества” става дума за това, че всяка една експедиция на Антарктида, независимо дали е българска или не, е едно малко общество, едно семейство. От там човек не може да си тръгне веднага, заради транспорта, трудната организация и т.н. Чистотата на междучовешките отношения, там няма омраза, няма интриги, общо взето там всички работят екипно и всички са заедно и точно това е идеята на самия филм – да се покаже общата работа и общите цели. Мога да дам пример със себе си – аз там бях фотограф, но всъщност бях и много други неща – и домакин, и чистач, и строителен работник. Там всички хора правят всичко заедно. Това е идеята на „Психологията на малките общества”. Филмът „Звукове и цветове от Антарктида” е в малко по-научнопопулярна насока и цели да покаже красивите кадри, чистотата на мястото, различни местности от континента, на които сме били. Това е за по-широкия кръг публика за това какво представлява Антарктида.\nФокус: Какво Ви изненада най-много, когато отидохте на Антарктида? Имаше ли неща, за които не бяхте подготвена?\nМилена Маринчева: Единственото нещо, което не очаквах, беше, че самият континент се променя ужасно бързо, климатът се променя много бързо. Установих, че цялата работа на учените зависи от метеорологичните условия, а те са изключително динамични. Ако до преди 2 минути е греело слънце, след още две минути ще се появи и студен вятър, ще дойде студен фронт и съответно времето ще се влоши, после след 10 минути пак ще стане хубаво. Динамиката за мен беше нова.\nФокус: Каква представа може да се добие за Антарктида от изложбата?\nМилена Маринчева: Дивият свят, ледниците и чистотата на континента.\nФокус: Възможно ли е този континент да бъде събрана в 50 фотографии? Какво не може да бъде показано чрез тях?\nМилена Маринчева: Не може да бъде показана емоцията, защото това може да го изпита човек, който е бил там. За един-два дни не може да се усети тази емоция.\nФокус: На какво най-много сте наблегнали във фотографиите?\nМилена Маринчева: Животинският свят, красивите пейзажи, залезите. Наблегнах на тях, тъй като цветовете са много ярки, много истински, много различни. Даже като фотограф бих казала, че самите фотоси нямаха нужда от обработка, тъй като въздуха е толкова чист и толкова кристален, че дава абсолютно естествен вид на цветовете и не е нужна обработка.\nИзложбата се открива днес от 18.30 часа в Националния природонаучния музей (бул. „Цар Освободител” №1а) и може да бъде видяна до 3 май.\nAntarctica, Livingston, Bulgarian Base St. Kliment Ohridski - 20th Expedition 2012 (Twentieth Bulgarian Antarctic Expedition 2011-2012.\nPhotos by Nusha Ivanova, Milena Marincheva, Iglika Trifonova,\nBulgarian Antarctic Institute)\nКрай на любителския риболов до 1 юни\nСъс заповед на министъра на земеделието и храните Мирослав Найденов от днес се забранява любителският риболов за 46 дневен период. Забраната влиза в сила от 17 април заради Великденските празници и възможността любителите риболовци да упражнят своето хоби през почивните дни. Забраната е на основание Закона за рибарството и аквакултури и се прилага ежегодно през размножителния период на видове във водите на Черно море, р. Дунав и вътрешните водни обекти.\nЗабраната за любителски риболов ще продължи до 1 юни 2012 г., тя важи за всички пролетно-лятно размножаващи се видове.\nУловът на калкан в общностните води на Черно море се забранява през периода от 15 април до 15 юни, включително, съгласно Регламент на Съвета 1256/2010 г.\nУловът на карагьоз /дунавска скумрия/ се забранява от 15 април до 15 май, включително.\nПубликувано от Sozopol в 11:37 ч. Няма коментари:\n52 фирми са заявили участие във "Флора 2012" засега\n29-тото Международно изложение на цветя "Флора 2012" ще бъде открито на 25 април и ще пордължи до 7 май, съобщава сайтът www.burgasnews.com. До великденските празници участие са заявили 52 фирми, пет от които - международни. Седем от фирмите ще участват в цветното изложение за първа година. Сред тях са италианска и холандска. Записването продължава до края на тази седмица и ще приключи на 20 април. Освен цветопроизводители и търговци, по традиция ще участват и производители на паркови и градински мебели. Паралелно с „Флора” ще се проведе и изложение на производители на мед от Странджа.\nСпециалистите от отдел "Озеленяване" в общината вече са започнали украсяването на района около "балона" на изложението. Цъфналите лалета и зюмбюли обаче са оградени с мрежа, за да бъдат опазени по-дълго време. В новата част на морската градина са засадени и нови 350 кедъра, тъй като 30% от растителността в такива зелени площи трябва да бъде иглолистна. Освен това в парка има и двойка катерици, които дори чакат поколение. Иглолистните дървета били много подходящи за тези животни. От общината призовават цветята и новите насаждения да се пазят, за да носят радост на повече хора не само по празници.\nТрагедията с Титаник! (1 - ва и 2 - ра част)\nОптимистични са записванията за летния сезон по Южното Черноморие, според бранша\nОптимистични са записванията за летния сезон по Южното Черноморие на този етап, каза за Радио „Фокус”-Бургас Диана Колчева, председател на Съвета по туризъм в град Черноморец, община Созопол. „Надяваме се прогнозираните 10% ръст на туристи през летния сезон да се сбъднат и да се поздравим с един успешен сезон. Надявам се да бъдат традиционно представените за района туристи – полски, чешки, унгарски. От миналата година се появиха доста унгарци, които през последните години отсъстваха от територията на Южното Черноморие. Надявам се броят им тази година да бъде по-голям. Определено ще бъде увеличен броят на руските и словашките туристи през тази година”, посочи още тя. Според нея няма голям наплив от туристи по Великденските празници към Черноморец. Стандартно гостите ще бъдат българи, като основно това са хора, които имат летни къщи в района. За Созопол и за курорт от затворен тип на юг има вече резервации и от български, и от румънски туристи. „При всички случаи по празниците ще посрещаме гости. Надявам се да бъдат доволни колегите от записванията на Великденските празници, подготовката тече вече две седмици усърдно в по-големите комплекси за Великденските празници”, посочи Колчева. Много са факторите, които обуславят интереса на туристите към Южното Черноморие, допълни тя. „Това са прекрасните плажове със златния пясък, който е уникален, както и природата – комбинацията между Странджа планина и Черно море. Фактор е и това, че Южното Черноморие успя да запази ниското строителство, сградите не са толкова близо една до друга и гостите могат да се докоснат до природата. Четири етажа е максималната височина на територията на Созопол, а и на съседните ни общини. Созопол е и най-старият град в България, а с това, което се направи през последните четири години в посока културен туризъм, започва вече да дава своите плодове, защото утвърждаването на Созопол като туристическа дестинация на културния туризъм води много гости, които са почитатели на този вид туризъм, комбиниран с морския рекреативен туризъм. В една голяма част от хотелската база по Южното Черноморие и в община Созопол конкретно се изградиха много добри комплекси, които имат спа центрове”, посочи Колчева. По думите й не е за подценяване и романтиката на малките населени места край морето. За съжаление все още довеждащата инфраструктура изостава, каза още Диана Колчева.\nФото изложба "Къде зимуват котараците?" на учениците на Great Photo Art. Снимките са от фотопленер в Созопол!\n„Турпром”: Българското ръководство предрича 20-процентов ръст на руския туристически поток\nПрез 2012 г. България очаква да получи приход от над три милиарда български лева с оглед на увеличението на туристическия поток с 5-6%, при което ръстът на туристическия поток от Русия ще е около 20%. Това заяви българският заместник-министър на икономиката, енергетиката и туризма Иво Маринов, цитиран от руското електронно издание „Турпром”.\nГ-н Маринов присъства на подписването на пет договора на обща стойност 20,5 милиона лева между Министерството на икономиката, енергетиката и туризма и Управляващия орган, отговорен за осъществяването на програмата за регионално развитие, която включва и развитието на туризма.\nДоговорите бяха подписани от Делян Добрев, министър на икономиката, енергетиката и туризма, и Лиляна Павлова, министър на регионалното развитие и обществената дейност.\nЗа изследване и анализ на ефективността на националната маркетингова дейност ще бъдат похарчени над два милиона лева, за развитие на международния туризъм в страната ще бъдат изхарчени над три милиона лева, а за реклама на България по телевизионните канали „Евронюз”, „Евроспорт”, „Нешънъл Джиографик” и „Дискавъри” са отделени 6,2 лева.\nОсвен това от бюджета са отделени седем милиона лева за комплексни рекламни компании в Русия, Германия, Украйна, Румъния, Полша и Швеция. Около 1,5 милиона лева ще бъдат похарчени за участието на България в специализирани изложения и мероприятия.\nПубликувано от Sozopol в 12:53 ч. Няма коментари:\nБлаготворителен базар в Созопол събра най-добрите кулинари\nПри изключителен интерес премина традиционният благотворителен базар, посветен на Великденските празници, които община Созопол организира вече пета година. Организатор на събитието бе Домашен социален патронаж към общината, който успя да привлече 22-ма групови и индивидуални участника, които предоставиха кулинарни произведения за благотворителната кауза на базара, съобщиха от пресцентъра на общината. Готвачите на ресторантите „Боруна”, „Бардучето”,\n„Селена”, "Лотос”, ”Вила Лист”, "Кирик” и ВИП Зона показаха невероятни специалитети, които бяха оценени по достойнство и бяха първите, откупени от щедрите посетители на базара. С майсторски приготвени баници и изкусителни пити пък се представиха „Закуски Осман” и „Закуски Бошнаков”. Не отстъпваха по майсторство и приготвените с фантазия кулинарни изкушения, изработени от сръчните ръце на дамите от Тракийско дружество „Яни Попов”, СОСЗР е клуб ”Българка”, Клуб на пенсионера „Чайка” –Созопол и Българо-гръцкото дружество. С майсторски приготвени сладкиши удивиха многобройните гости на събитието готвачите от Домашен социален патронаж-Созопол, Домашен социален патронаж-Зидарово и най-новият Домашен социален патронаж в с. Атия. Истинска атракция бяха солените и сладки произведения, с които се представиха кметствата на селата Равадиново, Росен, Равна гора и Присад. Достойно се представиха и колегите от общинска администрация, които бяха много горди, защото техните кулинарни произведения бяха сред първите изкупени от гражданите и гостите на града. Благотворителният базар бе открит от кмета Панайот Рейзи, който призова присъстващите не само да проявят благотворителност, но и да оценят по достойнство красивата изложба и произведенията на кулинарното изкуство, направени с много любов и майсторство. По традиция градоначалникът бе най-активен при откупките на сладкиши, като не пропусна любимите еклери. Председателят на общинския съвет Красимира Германова също се включи достойно в откупките, като заедно с изкусителната торта и пухкави сладкиши, оцени и майсторски приготвено и украсено рибно плато. Областният управител Константин Гребенаров също не устоя на предложенията и след като разгледа кулинарната изложба си тръгна с голяма пухкава пита. Събраните средства са 1444,50 лв. и ще бъдат предоставени за нуждите на хората, които ползват услугите на Домашния социален патронаж към община Созопол.\nЯхтсмени на "Черноморец" спечелиха шампионски титли\nВетроходният сезон за състезателите на Яхт клуб "Черноморец" започна по най-добрия начин, съобщава сайтът www.burgasnews.com. В първия старт за годината бургаските яхтсмени спечелиха две шампионски титли и общо пет медала. При тежки метеорологични условия и оспорвана конкуренция в акваторията на Варненския залив златен медал извоюва Марина Димитрова. Тя се класира първа в клас "Оптимист" при момичета младша възраст. Освен шампионската титла бургазлийката спечели и трето място при по-големите.\nДвукратните шампиони на България в клас "Кадет" Никола и Роксана Кобарелови спечелиха първото място.\nСребърни медали за "Черноморец" в "Оптимист" донесоха Христо Русев и Александър Ялъмов при момчета младша възраст. В клас "Лазер 4.7" Георги Никитов се класира на трето място, а Георг Марков остана четвърти в клас "Радиал". В клас "Фин" Атанас Кобарелов спечели 4-о място, а Йордан Калоянов- 7-о. Във ветроходното състезание участваха 80 яхти.\nШампионска титла и златен медал за ветроходката Стефани Музакова\nПри много оспорвана конкуренция - 92-ма ветроходци със 80 яхти от 10 клуба и тежки метеореологични условия се проведе Международната регата "Бриз Пролет- 2012 в акваторията на Варненското езеро, с която се откри сезонът в страната в детско-юношеското ветроходство. Силният и поривист вятър, както и ниската температура на водата бяха истинско изпитание за всички ветроходци.\n15-годишната състезателка по ветроходство Стефани Музакова не даде никакъв шанс на конкуренцията си по време на регата. Четири победи в проведените пет гонки на регата „Бриз – Пролет” извоюва нашата състезателка в клас ЛАЗЕР 4.7. Лодката, с която спечели шампионска титла в клас ЛАЗЕР бе предоставена на ОМСК “Циклон” от Община Поморие след Решение на Общински съвет- Поморие , с цел подпомагане и усъвършенстване на този красив спорт в града.\nМото клуб „Морски братя” ще открие мотосезона в Бургас\nМото клуб „Морски братя” ще открие мотосезона в Бургас, каза пред Радио „Фокус” - Бургас Димо Димчев, който е председател на клуба. По традиция мотористите ще се съберат пред Пантеона в Морската градина към 11.00 часа. След това към 12.30 часа ще преминат като атрактивно шествие по централните улици на града и ще се отправят към Созопол. Въпреки че в самия клуб членуват 30 души, пред Пантеона в Морската градина Димчев очаква да дойдат около 300. Засега своето участие са потвърдили мотористи от Ямбол, Варна, Карнобат, Стара Загора и Казанлък.\nПубликувано от Sozopol в 11:38 ч. Няма коментари:\nSightseeing in Bulgaria: Sozopol\nПубликувано от Sozopol в 6:54 ч. Няма коментари:\nБожидар Димитров: Вече има точна информация кога е построена църквата "Св. Св. Кирил и Методий", кога е осветена, кои са дарителите\nТри листа, открити в храм „Свети Свети Кирил и Методий” в Созопол бяха разчетени от специалистите на Националния исторически музей. За информацията, която се съдържа в тях, Агенция “Фокус” разговаря с Божидар Димитров, директор на Националния исторически музей.\nФокус: Г-н Димитров, каква нова информация носят разчетените листи от храма „Свети Свети Кирил и Методий” в Созопол?\nБожидар Димитров: След откриването на мощите на Свети Йоан Предтеча под олтарния стълб, който крепи олтарната маса, при ремонти на храмовете, свещениците започнаха да проверяват какво има там, за да търсят свети мощи, скрити при поставяне на олтарния камък. В случая созополчани не са разполагали със свети мощи на свети Кирил и Методий и са поставили един документ – кога е построена църквата, кога е осветена (тези дати бяха спорни и се водеше известна дискусия за тях, тъй като явно хората объркваха датата на построяването с датата на освещаването, тъй като понякога тези дати се различават с години). От този документ вече имаме точни дати и това е хубавото. Трогателното е, че разполагаме с имената на хората, които са дали пари за построяването на този храм. Това са българи от Созопол, които са живеели тогава в т.нар. българска махала. Трябва да признаем, че по това време Созопол е бил преимуществено с гръцко население и българското население до 1913 г. е било само една четвърт от жителите на града. В 1913 г., когато са дошли тракийските бежанци от Източна Тракия и от Беломорска Тракия, чак тогава българите придобиват превес в демографско отношение.\nИнтересно е, че съгласно Фермана за Българската екзархия от 1870 година, 22 черноморски селища са изключени от диоцеза на Българската екзархия. Това е станало именно, защото по Черноморието в селата и градовете е живеело преимуществено гръцко население и то не е искало да бъде подведомствено на Българската екзархия. Само село Свети Никола (днешният град Черноморец) е единственото крайбрежно селище, което е било населено изцяло с българи, на българското Черноморие. Созопол е имал българска махала, която е била около днешната улица „Рибарска” и хората не са разбирали гръцката литургия в техните гръцки черкви, които са обслужвали населението на града. Затова – настоятелно са поставяли въпроса – да си построят своя собствена черква. Формирали са – съгласно тогавашната практика – българска църковна община, тя е излъчила църковно настоятелство и сега виждаме имената на хората, които са дали пари. Надявам се, че някои от днешните созополчани ще познаят прадядо си или прабаба си в тези имена.\nИмало е напрежение между българи и гърци по повод църковния въпрос. Но когато се е застроил един християнски храм, част от гърците в Созопол (не много, при условие, че те са били три четвърти от населението) е факт, че са се намерили 20-ина души, които да дадат пари за построяването на един християнски храм. Между другото – част от тях са очевидно от български произход. Първите двама дарители (които очевидно са дали най-много) са очевидно брат и сестра, с гръцки имена, но техният баща се казва Вълко. Вълко не може да бъде друго, освен българско име. Известно е, че част от гърците в Созопол по произход са погърчени българи в по-ранни епохи и първите две имена отбелязват точно такъв случай. Това е новото, което дава този ценен документ, за този храм, който очевидно с мощите на Свети Йоан Предтеча става най-важният в Созопол. Той е най-големият храм, вече ще знаем годините на построяването му, годината на освещаването, кои са дали пари за неговото построяване тогава.\nДнес за реставрацията му знаем кой е дал пари – правителството на Република България отпусна 520 000 лева, за да бъде възстановен този храм, който беше изоставен в годините на комунизма, служеше за други цели – включително и за концертна зала през празниците „Аполония” и после бе напълно изоставен, когато започна да рухва. Правителството на Бойко Борисов го възстанови и поставихме там мощите на Свети Йоан Предтеча.\nФокус: Днешният 6 април е празникът на Свети Методий по църковния календар; какъв е култът към Светите братя по Черноморието?\nБожидар Димитров: Много силен. Всички български квартали са си изградили храмове, които са на името на Свети Свети Кирил и Методий, а в Царево е Свети Цар Борис. В Бургас основният храм в града също се казва „Свети Свети Кирил и Методий” – за съжаление, преди няколко месеца при строителството на паркинг нещо не изчислиха добре и стените му се напукаха, но той ще бъде реставриран. И в Поморие и на други места храмовете се казват на тяхно име. Може би – това е била част от съпротивата в църковната борба с гръцкото население на градовете. Очевидно българите по Черноморието много са уважавали тези свои велики светци.\nПри реконструкция на олтарното пространство на храма „Св. Кирил и Методий” в Созопол под стълба на олтарната маса бяха открити три полуразпаднали се хартиени листа. Листата бяха реставрирани в Националния исторически музей и на тях - разчетен следният текст:\nПри Царуването на Бълг. Княз Фердинанд І, Престолонаследника княз Борис Търновский, Екзарх Бълг. Йосиф, председ. Св. Бъл. Синод Доситей Самоковский, Митрополит Сливенский Гервасий, покровителя на . . . .Православни Църкви Всеросийский Императора І І Николай, Министер Изповеданията Т. Иванчов, Окръжен Управител М. Тотев, Созопоский Кмет Г. Кардомата,Църковни Настоятели - . . .Свещ. Ст. Икономов, К. . ., М. . . ., . . ., М. Джевелеков и А. Дживилекова, Бур. Арх. Наместник Протойерей К. Христов, Военний Комендант П. Ханджиев – освети се храма в гр. Созопол Св. Кирил и Методий, при свещенодействието на Св. Слив. Митрополит Гервасий днес десетий септември хилядо деветстотината година, построен же на 1891 – 92 г.\nМощи на Св. Йоан Кръстител почиват в Созопол!\nПлажният музикален фестивал Sozopol Fest - July Morning за втора година ще посрещне любителите на хаус, соул и фънк музиката на брега на къмпинг "Градина" за две вечери и общо около 36 часа с разнообразни музикални изпълнители от България и чужбина, съобщава сайтът www.dnevnik.bg\nЛюбопитен момент в лентата е изследването на костите, което авторите правят със скенер в медицинска лаборатория. От него става ясно, че Кръстителя е бил вегетарианец. Костната структура е типична за хората, които не консумират месо и се прехранват единствено с растителна храна.\nЗаключенията по находката и изследванията продължават и извън територията на България.\nЕкипът на National Geographic е потърсил мнението и на специалисти от лабораторията на Оксфордския университет.\nПубликувано от Sozopol в 8:49 ч. Няма коментари:\nОткриха злато при разкопки в Созопол\nПубликувано от Sozopol в 8:48 ч. Няма коментари:\nЗлатният пръстен и листо са открити в голям некропол с около 250 гроба до Южния вход на крепостта Созопол\nМасивният златен пръстен и златно листо от царски венец са рутинна находка в един много голям Некропол, засега с над 250 гроба, между 11 и 17 век. Това разказа за Радио „Фокус” - Бургас археологът Димитър Недев, открил находките заедно с ръководителя Цоня Дражева. Това е Некрополът, свързан с църквата към манастира „Свети Никола”, непосредствено до Южния вход на крепостта Созопол. „Той си има своите етапи на развитие. Църквата е залепена на северната външна стена и е трикорабна базилика. Сега сме на етап на най-ранният етап на погребване в църквата, която е от късния 10-ти, ранния 11-ти век, когато затварят прословутия вход и изграждат манастир. Става гробнична след края на 13-ти век и с етапите на преустройство тази функция на крипта продължава да е максимално изразена. На два пъти по време на Османското робство и преди това църквата е разрушена, вероятно и част от манастира, доизградена след първите векове на робството на кал. Виждат се много добре етапите и некрополът е свързан с нея. Пръстенът се датира в ранно византийския период, някъде около 10-ти век, без да е направен анализът”, разказа археологът. Пръстенът е с камък и моментално е изпратен в Националния исторически музей за анализ. Има податки за някакво изображение върху камъка. Заедно с листото са открити в некропалната среда южно от църквата, в началото на двора до Южния кораб на църквата върху едно струпване от керемиди под гроб, вероятно по-ранен. „Предполагаме, че листото е от елинистическия период. В Морската градина елинистически и римски некропол, също Късно Античен, който се намира в средата източно от манастира. На момента църквата прерязва гробове от периода 5-ти – 6-ти век. Такива гробове са открити и около пещта за керамика, един от които я прерязва. Има и находки, свързани с еленистическия некропол, може би по-късно унищожен от вкопаването на средновековни и късно антични гробове. В нея има едни много характерни керамични плодчета, които са част от погребалните венци”, обясни той. Открит е анонимен оловен печат, който е непочистен, вероятно свързан с християнството, посочи още Недев.\n„Това е един много интересен обект, който се опитваме в някакъв подходящ вид - като обект на културния туризъм, да представим още за началото на този сезон”, каза археологът.\nПубликувано от Sozopol в 18:45 ч. Няма коментари:\nЗлатна украшения от римската епоха откриха при разкопки в Созопол\nСозопол. Масивен златен пръстен и златно листо от царски венец са открити от археолозите Цоня Дражева и Димитър Недев при разкопки, финансирани от Националния исторически музей пред крепостната порта в Созопол миналата седмица. Това съобщи за Агенция „Фокус” директорът на Националния исторически музей Божидар Димитров. Пръстенът е с полускъпоценен камък и най-вероятно е от римската епоха (І-ІV век). Златният лист от венеца е от ІV-ІІІ век преди Христа. По това време Созопол се е наричал Аполония, бил е независима държава, но с демократична форма на управление и е било изключено държавните и ръководители да се кичат със златни венци. Но пък е известно, че в гръцките градове-държави са се изработвали златни венци за тракийските царе, с които гърците от Черноморието са имали взаимно изгодни политически и икономически контакти. Така в един открит през ХХ век от археолози надпис от съседна Месамбрия се казва: „По време на Дионисиевите празници да се дарява ежегодно цар Садала, както се даряваха неговите прадеди Тарутин, Мопсюест, Медист и Котис със златен венец на стойност 50 статера”.\nПубликувано от Sozopol в 13:43 ч. Няма коментари:\nУникална антична пещ е открита при разкопки на Южната крепостна стена в Созопол\nУникална голяма пещ от Архаичната епоха в края на 6-ти – 5-ти век пр. Хр. за изработване на фина керамика е открита при продължаващите археологически спасителни разкопки на Южната крепостна стена в Созопол, разказа за Радио „Фокус” - Бургас техният ръководител Цоня Дражева. Пещта е на 2 метра ширина на скарата за изпичане. „Тя е много добре запазена, към нея проявиха интерес учени от други европейски институти и дойдоха да ни помогнат колегите от френската експедиция, която работи през последните години в Созопол. Един от най-добрите представители на френската школа от Френската академия и ръководител на лаборатория за експериментална керамика беше тук, той е извън френската експедиция и дори участва пряко в разчистването на пещта. Българи и французи се обединиха, защото това сигурно е единствената пещ на север от о. Тасос, Гърция, където е известна пещ от този период”, каза още тя. „При проучването се установи, че в един момент в ранното християнство са я пробили с християнски гробове. Дори са се опитали да я използват като една своеобразна гробница – защото вътре открихме и две погребения, които се датират в пети век, но те категорично са нарушили целостта на скарата”, каза още Дражева. От шести януари археолозите работят по спасителните разкопки, които започнаха в края на миналата година през месец ноември. Екипът е научен ръководител Цоня Дражева и зам.-ръководител Димитър Недев. С този екип Дражева работи вече 20 години и проучва крепостта Созопол. „Продължаваме открития, които са свързани с Некропола край християнската църква и с църквата на манастира „Свети Николай Чудотворец”. Може да се каже, че имаме над 200 погребални структури, които най-общо са от 5-ти век, т.е. от началото на християнството до началото на 17 век. Вероятно ще има и още, но засега в петното, в което е ограничен теренът за проучване. Според нея пет хоризонта са достатъчни, за да се каже, че става въпрос за едно свещено място, свързано с християнските символи на Созопол. Най-интересното е, че заедно с християнския некропол, който е вкопан в по-ранния античен план на Аполония Понтийска, откриваме и информация, свързана с активен икономически живот на този град и безспорно това е много важно за представителите за времето 7-6 в. Пр. Хр. - данните за преди 2600 години са много мъгляви, защото досега не е имало проучвания, не само в Аполония. Тя е най-старият град на територията на източната част на Балканския полуостров и Западното Черноморско крайбрежие. Тук доказахме още през миналия археологически сезон едно много активно производство на полуфабрикатни продукти, свързани с добива на мед, медна руда, правенето на бронз, а също и желязо. Но очевидно полиметалните рудни залежи на медния рид на Странджа са били още по-богати тогава и това производство е насочено именно към търговията, защото откриваме търговски форми, наричани екрити, които са товарели на корабите. Още две пещи в този участък и вече стават осем само на територията на Южна крепостна стена”, разказа археологът. „Спасителните разкопки продължават и те имат за главна цел да завършат всички архитектурни елементи на крепостната, на входа и църквата, защото в началото на седмицата идва проектантски екип от архитекти, които да подготвят концепцията, това е много важно, тъй като е център на пешеходната зона и посещаван от туристите, така че трябва поне за предстоящия сезон след май месец, да направим аварийна консервация и реставрация, която едновременно да дава и шанс на посетителите, без да влизат вътре, да могат да резгледат културно-историческото наследство”, обясни Дражева. Ще се направят площадки и дъсчени пътеки, от които да се наблюдават уникалните археологически паметници.


Как да променя живота си - Spodeli.net\nпреди: 2 години, 6 дни, прочетена 1792 пъти\nТова ми е въпроса от заглавието. Не просто откъде да започна и как ами точно какво да направя, защото не се търпи вече. Нямам работа и живея с майка си, под наем сме, която ме следи за всичко и контролира, прави забележки за елементарни неща. Държи да съм вкъщи не по-късно от 18ч ако излизам на разходка и ми звъни веднага къде съм, ако е 18:20 вече. Отделно по няколко пъти на ден ми звъни от работата си за да види какво правя. Така и нищо не успях да уча и да завърша и нямам професия, а от там и работа. Не знам езици По цял ден нищо не правя и полудявам, много тъпо ми минават дните, побърквам се като гледам другите по социалните медии как живеят и какъв живот водят, как пътуват и имат приятели, аз нямам никого. Последните години и много напълнях, 220 кг.\nИскам да живея самостоятелно, да работя, но ще ми стигат ли парите за наема, а и какво мога да намеря, като съм трудноподвижен, за хамалин не ме взимат, нямам и шофьорска книжка. Много искам да имам приятелка, но не знам дали не си правя илюзии, досега никога не съм имал. Майка ми много ме следи в това отношение и като гледаме телевизия и започва да става късно, вика Айде да си лягаш, няма да стоиш повече и аз като кажа, че още не ми се спи и тя ме гледа странно, едно такова гадно контролиращо и вика с особен глас бавен “ Да не гледаш някакви особени филми? Не си още за такива неща.. ” Демек еротични.\nИ страшно се възмущавам, ще полудея вече. Като в затвор съм и сякаш килията все повече се стеснява..\nКакво да направя, ако изобщо има изход. Някакъв план за промяна.\nМъж, от София, 36 год\n1. Запиши се да учиш или си намери някаква работа колкото да не си по цял ден у вас.\n2. Задавах си същия въпрос и аз. Попадам на твоята тема и си викам не може да е по-зле от мен. Прочетох я и съм в шок. Ако това е истинска история, то човек ти наистина яко си го закъсал. Не знам и дали да ти пиша, съмняеам се, че е истинска, ама все пак оставям мнението си.\nОткъде да започна... Най-позитивното е, че разбираш, че имаш проблем. Обаче имаш да свършиш огромна работа, която да рвши проблемите.\nМайка ти е единия проблем. Добре бе човек, как допусна на 36 години да бъдеш контролиран от майка си, като малко дете. Та аз се изнесох на 14 и от тогава живея сам, как допусна? На 36 да ти казва какво да правиш. Това е токсичен човек, тя трови живота ти и трябва да се разкараш максимално бързо, дори трябва да прекъснеш връзка почти до минимум с нея. Второто нещо, което трябва да маправиш е да отслабнеш задължително, така ли искаш да живееш докато умреш?? Даден ти е живот, в сложна ситуация си, обаче ставаш тропаш пп масата и променяш живота си. Майка ти ще се опита да те манипулира по всякакъв начин, обаче не се връзвай на нитп една приказка. Започвай да мислиш как да отслабнеш веднага, ако има някой, който да помогне не се колебай да говориш с него. След това вече започваш да търсиш работа и намираш и почваш ако трябва и най долнопробн4ото нешо. Представи си, че имаш само 6 месеца живот. Така ли искаш да прекараш остатъка от годината? И ти имаш проблем, че си чакал толкова много години да живееш с майка ти. На 25 да се беше изнвсъл нямаше да е зле. Извинявай ама не знам какво да кажа освен да пожелая успех. Много е зле положението, махай се от майка ти веднага, спри да я слушаш, Излизай на разходки по цял ден, трябва да отслабнеш. После чак ще мислиш за работа, най накрая за жена. Каквото и да каже майка ти не я слушай повече никога. Постави я на място и кажи, че вече ти командваш няма друг изход, докато се измъкнвш.\n3. Най-напред започвай да сваляш килограми. Още от утре! Няма за къде го отлагаш. Докато свялаш килограми учи английски. След като свалиш някой килограм намирай работа. Събери пари и марш към чужбина, там ако имаш малко късмет ще си стъпиш на краката бавно по бавно. Но както казах, първо започвай да сваляш килограми, защото ако си трудно подвижен няма как да стане. Не губи надежда, но е време да се откъснеш от контролиращата си майка.\n4. Проблемът се корени във властната ти майка. Най вероятно още от малък те е обсебила и така си свикнал. Ще ти кажа истината, тя не трябва да те притеснява, защото има изход. Не е нормално на тези години да си в такова положение, но по добре да вземеш мерки сега, защото ти гарантирам, че живота ще ти премине така и ще го пропилееш. Най напред трябва да си намериш работа, каквато и да е, изобщо не избирай. Работни места много, където изобщо няма да ги интересува колко кг. Си защото няма работна ръка в момента и е криза за кадри. Пробвай супермаркети, бензиностанции и т. Н. След това веднага, а не постепенно скъсай с майка си. Не е приятно но нямаш изход ако искаш да живееш нормален живот. След това може да започнеш да спортуваш, така ще свалиш килограми и ще имаш социални контакти, които ще ти помогнат и да си намериш жена. Трябва да имаш много здрава психика бъди готов на всичко вкл. Да се скараш с майка си завинаги. Не действаш ли нищо няма да се промени. Мечтите са нож с две остриета. Хубаво е да се пренасяш в мечти, но ако не действаш си оставаш с тях. М 29\n6. Богата фантазия\n7. Ако истотията е истинска, искам да кажа само, че е много тъжна! Но изход има, винаги! На първо място трябва да живееш осъзнато за всяко едно нещо, което се случва в живота ти, за всяко решение - от това какво да ядеш днес до това какво ще работиш за в бъдеще и какъв партньор ще избереш за спътник в живота, трябва да обмисляш, да разсъждаваш над всеки малък детайл, защото животът ни е низ дори и от решенията, които ни се струват нищожни и маловажни! На първо място трябва по някакъв начин да прекратиш този контрол на майка ти, трябва тя да осъзнае, че ти вече си мъж, а не момченце, което да командва и манипулира! Може за начало да предприемеш разговор с нея, да ѝ обясниш как се чувстваш, да ѝ кажеш, че вече не одобряваш подобно отношение от нейна страна, защото по този начин вместо да се издигаш, ти се рушиш! Второ захвани се сериозно с подобряване на теглото си! Трябва да отслабнеш задължително, защото тези килограми водят до много болести, изобщо не е здравословно за организма ти! Трябва да съумееш да излезеш от зоната си на комфорт, започни постепенно, с леки разходки, по 30 минути на ден поне, после увеличи на 1 час, после 2 и така спрямо твоето темпо! Започни да се храниш здравословно, включи в менюто си повече плодове и зеленчуци, изключи рафинираната захар - всички вафли, бисквити, шоколади и избягвай хляб и картофи, приемай повече плодове, които да ти осигурят необходимите въглехидрати. Преустанови консумацията на чипсове, снаксове, салами, имитиращи продукти! Премай чисто месо, най-добре е, ако ти сам го приготвяш! Междувременно си следи калориите, които приемаш на ден, следи си килограмите и си постави за цел да кажем в началото да отслабнеш сзадължително 20 килограма, после с още 20 и така, докато се почувстваш добре и ти е леко! На трето място, намеру си работа, припечелвай нещо, дори и малко да е, пускай обяви в сайтове, ходи на място, ако трябва! Не се отказвай! Нашият живот е резултат от изборите и решенията, които взимаме и съответно може да се промени като изменим изборите, като променим навиците си! И на четвърто място, за да избегнеш стреса, промените, които ще настъпят в живота ти, намери си хоби или, ако вече имаш такова го практикувай ежедневно, то ще те накара да се чувстваш пълноценен и щастлив! И помни в началото ще е трудно, ще има моменти, в които ще искаш да се откажеш, но ти се дръж, защото накрая усилията ще са си заслужавали! Успех!\n9. Края ме стъписа..\n"Мъж от София на 36" Живееш с майка си.. тя те следи да не гледаш еротични канали.. да не е протестантка?\nне можеш да си намериш работа.. нямаш приятели.. не си имал приятелка.. човече.. това е толкова ужасно че.. ме бли докато чета.\nПри такова положение.. аз щях отдавна да съм се самоубил.. вместо с мъка да чакам 40 те да дойдат.\nНамери си работа.. наеми си отделно квартира и се махай от там..\nАко до четири години няма подобрение - остави се на рибите.\n11. По мое мнение започвай да тренираш, така ще ти се отворят много врати за работа, следователно ще можеш да се изнесеш и да си хванеш приятелка, и не си пълни главата с глупости, че не можеш!!\n13. Това, че нямаш висше образование все още не е фатално, то може да се добие, ако трябва задочно. Късно ти е за медицина, не ти е късно за друго.\nПървото, което ти трябва: доход. Имаш jobs.bg, има предостатъчно обяви за нискоквалифициран труд. Намираш, пращаш резюме, ако трябва звъниш. Все някой ще отговори. Ако не можеш да напишеш сам резюме - google. Намираш, започваш, работиш, пестиш. Ако трябва, работиш на 2 места (винаги си пазиш трудовата книжка).\nСпестените пари влагаш в себе си. Поне ниво В1 по английски, не е толкова скъпо или трудно, курсове с различни цени/графици бол. Езикът не е тривиален, познанието на англисйки ти дава достъп до тонове безплатна информация/литераура, която на български я няма. Учиш езика, упражняваш (YouTube, книги, онлайн тестове). Пишеш free english online в Google, правиш нужното. На улица Марин Дринов 21 има църква (изглежда като обикновена сграда) с американски мисионери, всеки четвъртък има клуб по английски (хората дискутират какво са чели, говорят).\nИмайки основите (доход, език), вече имаш начало за развитие. Каквото искаш, следваш. Пример: softuni - евтини курсове, гъвкаво време, шанс за работа и диплома от университет. Друг пример: задочно следване в СУ. Образованието никога не трябва да е "просто защото диплома". Дипломата е стъпало, не крайна цел. Решаваш с какво можеш да се занимаваш в остатъка от живота си, следваш го при нужда.\nПестиш и инвестираш. Пиеш вода от чешмата, готвиш сам качамак, купуваш дрехи втора ръка. Спестените пари ги влагаш във финансовото си бъдеще. Поне 1000 лева в някаква спестовна сметка за неприятности. Звъниш на НАП (Google, там намираш телефона им) след като си започнал работа. Ако не заявиш изрично пред работодател към кой пенсионен фонд искаш да бъдеш включен, след 3 месеца ще те сложат в някой автоматично. Можеш винаги да питаш към кой си. Започваш ежемесечно да влагаш някакви пари в него, не очаквай държавата да те носи на ръце.\nАко направиш всичко това, ти вече ще си на правилния път. Чак тогава можеш да се ориентираш към инвестиране, а и вече ще имаш соновите да се уграмотиш за тази тема.\nНяколко предварителни предупреждения:\n- не ти трябва кола, не можеш да си я позволиш (транспортът е по-бавен, но и по-евтин, а и имаш крака);\n- достйнството не е актив: ако тя плаща наема, тя диктува правилата. С настъпателност (без агресия) ѝ кажи, че ще работиш и ще помагаш с някои сметки. Отстои си позицията;\n- не влизай в дълг, никога. Кредитната карта е ракът на финансовите инструменти. Спестиили не го купувай (случаят с недвижим имот е друг);\n- имай цел. Знай кой лев за какво е. Кое е за пестене, за пенсионен фонд, за сметки. Планирай разходите си, за да планираш бъдещето си.\nНещата не са толкова сложни. Но изискват дисиплина и време, неща които малко обичат да влагат. Можеш да успееш, ако го искаш достатъчно.\n14. Много кофти ситуация, но все още не е безнадеждно. Трябвало е на 18г. да започнеш работа или да учиш и лека полека да си хванеш пътя в живота. Ако ме послушаш ще настъпят промени в живота ти.\n1. Зареди се с търпение и упоритост. Представяй си се такъв какъвто искаш в бъдеще.\n2. Започни диета - Нищо, което съдържа брашно. Нищо което съдържа захар. Нищо, газирано. Никакви картофи, ориз. Яж месо и зеленчуци, много зеленчуци. Намали солта. Риба също поне 2 дни в седмицата. Пий много вода (2- 3 литра на ден поне)\n3. Започни лек спорт, - колкото и да е трудно.... води си дневник. Ще видиш, че с постоянство с времето ще постигаш все по-добри резултати. Ходи пеша като за начало.\n4. Бъди готов да се конфронтираш с майка си. Вече не си дете. Като отслабнеш ще си намериш по-лесно работа. Почни да пестиш. Живей скромно и не харчи за глупости. След време се изнеси. Лесно няма никъде. Вземи живота си в твоите ръце. Ако мързелуваш и бездействаш ще си останеш завинаги на това ниво. Никога не се предавай. Живота си е твой... ти си отговорен за него, а не майка ти. Бъди мъж, а не дете.\n15. Аз избягах от всъщи за пръв път на осем. Не ме изкефи какво ми говорят и си хванах чукалата. Скрих се в едни храсти пред блока и стоях вътре сигурно пет часа, слушайки как крещят по квартала да ме търсят.\nАко слушаш какво ти се говори... нищо хубаво никога не може да излезе от това.\nА всичко зависи само и единствено от теб.\nСамо 'дето няма да стане с темички в сподели, за жалост.\n17. "Не си още за такива неща (еротечни филми) " ??!?!??! НА 36 ??!?!?? Моля ? На 40 започват филмите на 50 първа целувка и секс чак след 60, ако стане изобщо де.. Както и да е майка ти е доста странен човек.\nТа на въпроса, имаш възможност за промяна, по добре късно от колкото никога. Малкък избор имаш за работа, но все пак има. Може би нещо което става с изкаран курс. Готвач например, но трябва да е някъде в по спокойно заведение защото там трябва бързина. Може където правят пици и такива неща даже не знам дали искат курс за пиците. Кол център с български също може. Там мтел и тези другите където хората звънят да питат. Продажби по телефона фирмите също. Просто стоиш и звъниш на разни хора и им предлагаш нещо, нито те виждат нито трябва физически усилия.\nТакаа това в краткосрочен план. Иначе може съвместно с това да се научиш да караш добре и вече с книжката имаш много възможности и то добре платени. Ако искаш и нещо по амбициозно научи се нещо с компютри, там си трябва език но нещо където не трябва. Фотошоп, илюстратор ако можеш да рисуваш. Ексел също за таблици е хубаво ако го владееш на мастър ниво.\nВиж колко неща ти казах. Но това е от моята гледна точка, нещо което аз бих направила. Хората сме различни, просто в този дух намери твоето нещо. Но моля те !!! не оставай повече при мама. Моля те наистина. Не си пропилявай живота, живей!! Приятелка ще намериш от като имаш повече контакти с хора. Заглеждай по невзрачни момичета, срамежливи. Отворените много режем. Но другите са много ценни и подценявани. Имам приятелки които дълго време са сами, никой не им обръща внимание защото са или пълни, или срамежливи. За всеки влак си има пътник.\nИма и в твоя тунел светлина, намери я и върви по нея не се отказвай!!\n19. Опитай се да намалиш храната и да започнеш с леки упражнения. За работа разглеждай периодично в jobs. bg. Опитай се да учиш всеки ден по малко. Например англ. език. Не се отчайвай, ако ти е трудно в началото. Всичко се постига с постоянство и без страх от промяната. Желая ти много смелост и успех.\n20. Първо ако историята не е измислена и лъжа.. поздравления, че осъзнаваш проблема си и търсиш решение.\nЩе се опитам да ти подредя проблемите по степен на важност и да ти дам най-добрите решения за тях.\nПроблем 1: Не можеш да си намериш работа, защото тежиш много килограми, нямаш образование и възможностите за работа са малко.\nСтъпка 1: Разбери, каква работа ще ти е интересна и забавна. Всеки човек го вълнуват разни неща. Мен примерно ме вълнува рисуването и се занимавам с графичен дизайн. Сигурен съм, че и теб те вълнува нещо и е много елементарно да се сетиш какво е то.\nСтъпка 2: След като намериш какво е започни да инвестираш във знания, запиши се на курс. Междудругото в момента има много курсове към бюрото по труда, които са напълно безплатни, осигуряват ти къде да живееш, осигуряват ти храна и ти дават стипендия в размер на 200 лв на месец. Звучи нереално нали? Да, ама е факт. Освен това е идеална възможност да не живееш с майка си.\nСтъпка 3: Давай максимума от себе си на този курс и се опитай да станеш професионалист. Взимай знания със шепи.\nПроблем номер 2: Тежиш 220 кг и искаш да отслабнеш\nРешение: Аз не мога да ти дам точен практичен съвет, защото не съм диетолог, но мога да ти да си го поставиш за цел и потърсиш помощ от личния си лекар да те пренасочи към някой специалист, които да ти обясни какво трябва да направиш за да отслабнеш. Как трябва да промениш диетата си и какви стъпки трябва да направиш към промяната.\nЗапочни да ходиш на психолог или при човек, които да ти следи развитието, да те насърчава и подкрепя.\nСлед като се образоваш дай максимума от себе си в това да си намериш работа. Веднъж започнеш ли работа и справяш ли се добре в нея нещата ще тръгнат добре за теб, ще започнеш да правиш пари, а те ще ти дадат възможности. Възможности да живееш самостоятелно. Възможности да се развиваш. Възможности да постигаш целите си.\nВсеки успех започва с първата крачка. Разбий си големите цели на малки подцели. Например първата ти малка цел е да направиш избор какво ще ти хареса да работиш. Втората ти малка цел е да отидеш в бюрото по труда и да им кажеш да ти дадат списък с курсовете, които се провеждат в момента. Третата ти цел да отидеш при личният си лекар.\nТези три малки победи ще те изведат на съвсем различно място, от това, в което си сега.\n21. човек!!! бъди екстремен ТОВА Е РЕШЕНИЕТО просто изчезни от нея все някъде ще те вземат на работа дори и малко пари да са ще е ужасно трудно повярвай ми, но ако не го направиш просто КРАЙ започни да се движиш много тренирай там нещата не ги разбирам, но хората отслабват просто трябва да постъпиш твърдо.\n22. Според мен проблемът е в липсата на комуникация между теб и майка ти. Тя трябва да разбере, че вече не си малко дете и трябва сам да контролираш живота си. Поговорете си на тази тема.\n24. Аз мисля че историята е истинска, защото самият аз бях в подобно положение допреди няколко месеца. Мога да говоря от личен опит. Та, проблемите ти, авторе, са:\n1. Интернета. Просто в такива времена живеем - всичко е на един клик разстояние. Всякакви развлечения предлага, кефти порно, кефти смешки, можеш да изгубиш цял ден с тях. Нещо не ти харесва, кликаш/плъзваш пръст към следващото. Намираш смешна картинка и опа - малка доза допамин в мозъка. Картинка след картинка, пост след пост, клипче след клипче, по малко допамин от всяко и така мозъкът развива резистентност към допамина. Така свикваме на мигновени резултати/ефекти. Така губим търпението и амбицията да преследваме нещо, за което трябва здраво да се работи и много лишения, за да има резултат... като отслабването. Като намирането на приятели и гаджета. Като развитие на кариерата и тн.\nЗатова... го ограничи. Доколкото можеш. Отдели време за... медитация. Да! Медитация! Седиш 10-15 минути със затворени очи и се стараеш да не мислиш за абсолютно нищо. С течение на времето, тази медитация ще ти помогне да имаш повече търпение за постигане на по-трудните неща в живота.\n2. Липсата на упражнения. И тук не говоря за спорт за да отслабваш, защото само със спорт не става. Говоря за физическа активност за тонус и на тялото, и на мозъка. Допреди няколко месеца бях пълен тюфлек - е, не като автора, "само" 120 килограма бях... а след първото ми по-сериозно физическо натоварване, което направих в името на спорта... еми, колкото и смешно да звучи, но се чувствах като викинг. Много е могъщо това чувство! Защото ме накара на следващия ден пак да се натоваря. И на по-следващия. Започнах да се чувствам енергичен, амбициран. Поставих си скромни цели и ги постигнах. След това си поставих по-смели и пак ги постигнах. И така, колелото започна да се върти...\nНикога не съм се чувствал толкова добре. Оказва се - и това е научно доказано - че спорта като цяло директно влияе на мозъка. Създават се нови нервни връзки - това помага за научаването на нови неща. Също така се създават и нови рецептори за допамин. Именно от това идва удовлетворението от упражненията, енергията да правиш повече и амбицията да си поставяш и постигаш цели.\nСилно ти препоръчвам да пробваш поне веднъж. Не се изхвърляй излишно от самото начало, но гледай да се натовариш достатъчно, че накрая да се чувстваш уморен. Вкъщи гледай да помагаш с каквото можеш в домакинската работа - и това е напрягане, и то ще помогне. В името на спорта, ако бях на твое място, дори бих започнал, макар и временно, да работя като хамал и друга физически ангажираща работа..... за без пари. Надали някой ще ти откаже, ако не искаш нищо в замяна и поне ще се натоварваш, вместо да висиш вкъщи!\n3. Храната. Бас държа, че прекаляваш със захарт и си пристрастен към нея, било то заради газирани напитки, сладкиши, сокчета и др., или се тъпчеш с боклуци. Еми да те светна за няколко неща:\n3.1 Колкото повече прекаляваш със захарта, толкова по-голяма ще е флуктуацията на нивото на кръвна захар в кръвта ти. Захарта ти дава мимолетно фалшиво щастие, но след това става обратното - удря те летаргия, липсва ти енергия да правиш каквото и да е...\n3.2. Фруктозата в захарта не е нужна за никакви биологични процеси в тялото, затова се третира едва ли не като токсин. Ако черният ти дроб е претоварен с фруктоза (натъпкал си се с 2 литра кока-кола например), е насилен да я превърне в свободни мастни киселини, които отиват в мускулите ти и може да доведат до инсулинова резистентност (което пък води до тяхното разграждане и свиване - още по-малко енергия за теб), а също и VLDL липопротеини, които директно заминават в мастните ти клетки (сланините). Отделно на това можеш да развиеш и неалкохолен мастен черен дроб - който освен че води до редица очевидни здравословни проблеми, също води и до проблеми с концентрацията.\nКакто виждаш, всичко е свързано. И при мен беше така. Бях не само тюфлек, но и пияница, за когото времето летеше. Със спорта обаче дойде искрата, покрай нея отказах алкохола, покрай неговата липса забелязах първите резултати, покрай тези резултати се мотивирах да се храня здравословно... Оттам дойде самочувствието, покрай него - контакност и амбиция, и упорството да желая МНОГО повече от живота, който водех дотогава...\n4. Финансите. Ако не си го направил, веднага се разходи до Агенцията по Заетостта и се запиши като безработен. Те ще ти намерят работа. Но докато това стане, отиди в НОИ и проучи какви обезщетения можеш да взимаш като безработен. Тези пари няма да ти стигат за наем и самостоятелен живот, но определено ще помогнат в постигането на други цели.\nАгенцията също така предлага програми за квалификация. Запиши се в някоя!\n25. Като за начало отслабни - 220кг. са много и са предпоставка за сърдечно-съдови заболявания. Първо започни да ходиш, по половин час 2-3 пъти седмично, после по час, час и половина. След това евентуално започни да тичаш, прави си в къщи някакви упражнения ( в интернет има предостатъчно клипчета). Намали яденето, наблягай на плодове и зеленчуци, пий много вода.\nВторо - намери си работа. Не знам работил ли си нещо някога, но трябва да си намериш нещо, каквото и да било. Запиши се в бюрото по труда - от там могат да ти препоръчат някаква програма за временна заетост.\nТрето - изнеси се на квартира и спри комуникацията с майка си. Звучи грубо, но тя е основната причина ти да си в тази ситуация. Не е нормално да не ти позволява да излизаш след 6 на вън. Не е нормално да ти казва че ти е рано за секс и т.н. Според мен тази жена не е с всичкия си. Не знам имаш ли баща, леля, чичо или някакви роднини, но ако имаш им се обади и ги попитай дали можеш да поживееш при тях известно време.\nЧетвърто - запиши си час при психолог. Няма да имаш тази възможност скоро (трябват ти пари - терапиите не са много евтини) но имаш много голяма нужда да говориш със специалист. Стигнеш ли до психолог смятай че решението на проблемите ти е близо и от там нататък ще ти бъде по-лесно защото ще имаш ментор, човек, който знае как да продължиш напред.\n26. Отслабването ще ти е много трудно. Моля те, не се вкарвай в този филм: първо ще отслабна, пък после ще видим. Излез от тази отровна стая, в която си прекарваш живота, и започни да правиш нещо, най-добре си намери работа. Преглеждай обявите и за работа, и за обучение, и кандидатствай наред. Има криза за работна ръка, възползвай се. Не знам дали да се махнеш веднага от майка си, но не я слушай какво ти приказва. Жената си живее в някакъв свой свят, независимо че плаща наема и може би е много добра домакиня. Започни да отслабваш, след като си намериш занимание. Нещо здравословно, което да не те прави още по-неработоспособен. Не очаквай бързи резултати, освен ако не си направиш операция - за операциите нямам мнение. Кураж!\n27. Отслабни и си намери работа\n28. Запиши се на фитнес. според потребителите фитнеса е универсално лекарство за всичко.\n29. Толкова ли няма къде да се изнесеш?\nИзнеси се, отдай се на почивка, най-вече психическа, направи си едно пречистване, лято е, има дини и пъпеши, яж само това, пий вода и се разхождай (никакви тежки упражнения или бягане, защото ще си прецакаш и без това износените от тия кг. стави) като станеш 100 кг. почни със спорта - кардио.\nБих ти дала да четеш спец. литература за хранене, но всичко е на английски...\nВкарай си здравето в ред - после останалото. Обаче, моля те, не прави деца, дори да имаш възможност, не мисля, че човек като теб е способен да поема отговорност за друг. Ще минат няколко години докато оправиш себе си.\nИ не го чети Братан с неговите депесарски съвети. Всеки живот е ценен сам за себе си, защото това си ТИ, това е ТВОЯТ живот с уроци, които трябва да научиш.\nНе е измислена историята, как ще е измислена, за огромно съжаление е реална. Някакъв кошмарен застой вече години наред и не може да се помръдне и промени ситуацията, каквото и да опитвам. Нищо не дава резултат. Забравих да кажа, че имам проблеми с инсулина и други заболявания и от там теглото непомръдва.\nТолкова хора ме отхвърлиха и забравиха, от това най-много ме боли, и продължават така да постъпват нови хора, навсякъде ме избягват и това вече взе много да ме ядосва, направо се гневя отвътре на хората и претенциите им за всичко. Всеки си гледа само интереса и личната изгода.\nИскам да сменя обстановката и държавата, но тук не мога още нищо да направя, какво остава за чужбина.\n31. От номер 20. Авторе, а ти изобщо прочете ли коментарите и смяташ ли да се вслушаш в някой от тях? Или ще продължиш да живееш по същия начин?\nТвоето мислене те е довело до това положение. Твоето мислене те върти в кръга, в който си. Няма как да излезеш от това положение със същото мислене, с което си го създал. Твърде много години си се въртял в един и същ кръг. Толкова много хора ти казаха толкова смислени неща и ако не се влушаш в никой от тях тежко ти. Прочети пак коментар номер 20.\nПак ще ти кажа, от това състояние ще излезеш ако проявиш смелост и извършиш няколко прости действия. С ум и интелект се излиза от това положение, ако не поумнееш и не вземеш правилните решения, сега на момента, няма как да се случи промяната.\nСамият факт, че си търпял толкова много време и не си взел решение до голяма степен ме кара да мисля, че и сега няма да го направиш, но живота си е твой.


Чип тунинг – повече мощност и по-голямо удобство\nЧип тунинг – повече мощност и по-голямо удобство\nDecember 31, 2013 | Автор: stancka.peneva | Публикувано в Авто-мото свят\nЧип тунинг е най-новият метод за увеличаване мощността на автомобила чрез промяна на програмата, вградена в чипа. Мечтата на всеки един шофьор е да притежава автомобил с голяма мощност. Много хора забелязват, че двигателят става по-слаб с годините, което прави шофирането по-трудно. Именно затова специалистите са намерили лесен начин, чрез който могат да направят автомобила ви като нов и да върнат истинското удоволствие от шофирането. Процедурата представлява препрограмиране на чипа. Ако за вас мощността на автомобила ви е много важна, то точно това е идеалното решение. Този метод ще увеличи мощността на двигателя и ще превърне шофирането в истинско удоволствие.\nВсеки един чип тунинг метод може да ви гарантира отлични резултати. Специалистите препоръчват метода да се избере според годината на производство на автомобила.\nАко вашият автомобил е произведен преди 2000 г., препоръчително е да смените чипът. Така ще поставите нов софтуер, който е предварително програмиран.\nАко автомобилът ви е произведен след 2000 г., специалистите препоръчват така наречения метод ОBD тунинг. При него не се налага смяна на чипа, защото той се извършва софтуерно.\nСофтуерните намеси увеличават мощността, но резултатът зависи от самия двигател. Ако вашият двигател е мощен, чрез чип тунинг ще увеличите още повече конските сили. Ако автомобилът ви е с атмосферен двигател, не очаквайте много голяма мощност в резултат на чип тунинг. При този тип двигатели мощността се увеличава с 8-9%. Но при автомобили с турбо двигатели може да очаквате увеличение с поне 15%.\nМного фирми, които предлагат услугата чип тунинг, обещават този метод да намали разхода на гориво. Истината е, че ако карате автомобила си с по-малко натоварване, може да намалите разхода с 0.5 литра.\nПреди да се прилага този метод е необходима пълна проверка на автомобила. Има няколко фактора, които определят резултатите от извършените подобрения, като например какъв е двигателят и как се използва автомобилът.\nЧип тунинг се смята за много ефикасен метод, който не може да навреди на автомобила. Но съществуват рискове, ако автомобилът е закупен наскоро, защото няма гаранция за техническо състояние и реални километри.\nПри автомобил с чип тунинг е важно да се използва качествено гориво, за да се избегнат проблеми и рискове. Специалисти препоръчват да се използва високооктанов бензин.\nМного хора очакват да постигнат драстично увеличение на мощността чрез чип тунинг. Но прекалено голямата мощност може да доведе до проблеми и повреди.\nСпециалистите, които се занимават с чип тунинг, ще определят граница за мощността. Но ако вие желаете повече мощност, не се дават гаранции за състоянието на двигателя след извършването на чип тунинг – http://www.genercom.bg/bg/home/